Καθορίζει τις προϋποθέσεις υπό τις οποίες ο προϋπολογισμός της ΕΕ θα χρηματοδοτήσει την προώθηση των γεωργικών προϊόντων και ορισμένων άλλων προϊόντων διατροφής στην Ευρωπαϊκή Ένωση (ΕΕ) και διεθνώς. Αναγνωρίζοντας ότι ένα από τα μεγάλα πλεονεκτήματα της Ευρωπαϊκής Ένωσης (ΕΕ) είναι η ποιότητα και η ποικιλία των γεωργικών προϊόντων διατροφής της, ο εν λόγω κανονισμός αποσκοπεί στο άνοιγμα νέων αγορών και στη διαφοροποίηση των εμπορικών εταίρων μέσω της αύξησης της χρηματοδότησης για τις δραστηριότητες προώθησης. Ειδικότερα, επικεντρώνεται στις αγορές τρίτων χωρών με τις μεγαλύτερες προοπτικές ανάπτυξης. Τα μέτρα αποσκοπούν στην ενίσχυση της ευαισθητοποίησης και της αναγνώρισης των εξής: της υψηλής ποιότητας των προϊόντων της ΕΕ όσον αφορά τη γεύση, την ποικιλία και τις παραδόσεις· των υψηλών προτύπων παραγωγής της ΕΕ, συμπεριλαμβανομένων της ασφάλειας των τροφίμων, της ιχνηλασιμότητας, των πτυχών σχετικά με τη θρεπτική αξία και την υγεία, της καλής μεταχείρισης των ζώων, της προστασίας του περιβάλλοντος και της βιωσιμότητας· των συστημάτων ποιότητας της ΕΕ, της αυθεντικότητας των προστατευόμενων ονομασιών προέλευσης, των προστατευόμενων γεωγραφικών ενδείξεων και των παραδοσιακών ιδιότυπων προϊόντων. Τα μέτρα περιλαμβάνουν επίσης διατάξεις για την αποκατάσταση των κανονικών συνθηκών της αγοράς σε περίπτωση διατάραξης της αγοράς, απώλειας της εμπιστοσύνης των καταναλωτών ή άλλων προβλημάτων. Τα επιλέξιμα προϊόντα στο πλαίσιο του παρόντος κανονισμού απαριθμούνται στο παράρτημα Ι της Συνθήκης για τη λειτουργία της Ευρωπαϊκής Ένωσης (εξαιρουμένου του καπνού) που συμπληρώνεται από το παράρτημα Ι του παρόντος κανονισμού, στο οποίο περιλαμβάνονται, μεταξύ άλλων, η μπύρα, τα ζαχαρώδη παρασκευάσματα, τα προϊόντα αρτοποιίας και ζαχαροπλαστικής καθώς και τα ζυμαρικά. Οι καλυπτόμενες δραστηριότητες περιλαμβάνουν δημόσιες σχέσεις και ενημερωτικές εκστρατείες, και μπορούν επίσης να λαμβάνουν τη μορφή συμμετοχής σε εθνικές και διεθνείς εκδηλώσεις, εμποροπανηγύρεις και εκθέσεις. Τα προγράμματα μπορούν να προταθούν από επαγγελματικούς οργανισμούς, ομάδες παραγωγών ή εγκατεστημένους φορείς του τομέα γεωργικών ειδών διατροφής που εκπροσωπούν τα εν λόγω προϊόντα. Η Ευρωπαϊκή Επιτροπή είναι υπεύθυνη για την κατάρτιση ενός ετήσιου προϋπολογισμένου προγράμματος εργασιών, τον καθορισμό προτεραιοτήτων και στόχων, ενώ μπορεί να προτείνει τις δικές της πρωτοβουλίες προώθησης. Σύμφωνα με τον κανονισμό, θα εξαλειφθεί η εθνική συγχρηματοδότηση καθώς τα ποσοστά συγχρηματοδότησης της ΕΕ αυξήθηκαν σε 70 % για τα απλά προγράμματα που παρουσιάζονται από μια οργάνωση μιας μεμονωμένης χώρας της ΕΕ, σε 80 % για τα προγράμματα πολλαπλών χωρών της ΕΕ και εκείνα που απευθύνονται σε τρίτες χώρες και σε 85 % για τα μέτρα αντιμετώπισης της κρίσης. Διατίθεται πρόσθετη πίστωση της τάξεως του 5 % στους δικαιούχους χωρών της ΕΕ που λαμβάνουν ειδική χρηματοδοτική συνδρομή (για παράδειγμα, χώρες με σοβαρές δυσκολίες όσον αφορά το ισοζύγιο πληρωμών τους).